Raudse eesriide ja Külma sõja sümboliks olnud Berliini müüri langemisest pajatav, järgmisel nädalal linastuv film tõstab eriliselt esile KGB minevikuga Venemaa peaministri Vladimir Putini teeneid.    Mõjukas Vene ajaleht Kommersant kirjutab, et Ida- ja Lääne-Berliini eraldanud müüri langemise 20. aastapäevale pühendatud filmi autoriks on Vene telekanali NTV Kremli ihuajakirjanik Vladimir Kondratjev.    Valitsusjuht Putin andis filmi autorile  Kondratjevile pooletunnise intervjuu, millest lõviosa pandi sellesse filmi ka sisse, märgib ajaleht.    Autor rõhutab, et 1980ndate aastate lõpul Ida-Saksa KGB esinduses töötanud Putin tegi kahe Saksamaa ühendamiseks palju ära. Lisaks oli Kondratjevi sõnul just Putin see, kellel õnnestus Dresdenis SDV salapolitsei Stasi hoone segi peksnud demonstrante veenda mitte ründama KGB esindust.